খিচুড়ি
খিচুড়ি একটি ভাত জাতীয় খাবার যা বাংলাদেশ, ভারত, পাকিস্তান সহ দক্ষিণ এশিয়ার দেশগুলোতে অন্যতম জনপ্রিয় খাবার। প্রধানত চাল এবং মসুর ডাল দিয়ে সাধারণ খিচুড়ি ভাত রান্না করা হলে বজরা, মুগডাল সহ অন্যান্য ডালের ব্যবহারও লক্ষ্য করা যায়। অঞ্চলভেদে খিচুড়ির বিভিন্ন আঞ্চলিকরূপ পরিলক্ষিত হয়। যেমন নরম খিচুড়ি, ভুনা খিচুড়ি, মাংস খিচুড়ি, নিরামিষ খিচুড়ি ইত্যাদি। খিচুড়ি একটি সহজপাচ্য খাবার তাই শিশুকে প্রথম কঠিন খাবার হিসেবে দক্ষিণ এশিয়ায় খিচুড়ি খাওয়ানো হয়। হিন্দুদের মধ্যে যারা উপবাসকালে কোনপ্রকার শস্যাদি গ্রহণ করতে চান না তারা এসময়ে সাবুদানা খিচুড়ি খেয়ে থাকেন।
ঘণ্ট
আমিষ ও নিরামিষ ঘন্টের পার্থক্য আনুষাঙ্গিক উপকরনের ব্যবহারের ভিত্তিতে হয়ে থাকে। নিরামিষ ঘণ্টে মুলতঃ নারকেল কোঁড়া, মটরের বড়ী, ফুল-বড়ী, খেসারী বা মটর ডালের চাপড়া ভাজি, মটর ডালের বড়া ভাজি ও বালিতে ভাজা মুগ ও মুসুর ডাল, মাষকলাইয়ের কুমড়ো-বড়ী এবং ছোলা প্রভৃতি আনুষাঙ্গিক উপকরন হিসাবে ব্যবহৃত হয়। আমিষ ঘণ্টে আবার রুই বা শোল মাছের মাথা-কাঁটা-গাদ, ইলিশ মাছ, চিংড়ি মাছ প্রভৃতি আনুষাঙ্গিক উপকরন হিসাবে ব্যবহার করা হয়। 
ডাল মাখা ভাত বা ঘি মাখা ভাতে ঘণ্ট খাওয়ার রেওয়াজ আছে। ঘণ্টের সঙ্গে ভাত মেখে লেবুর রস সহযোগে খাওয়ার রীতি বঙ্গদেশে প্রচলিত।
ঘণ্টের উপকরণের সমস্ত সবজি কুচো কুচো করে কেটে নিতে হয়। কিছু কিছু ঘণ্ট যেমন ঘণ্ট ভোগ, বাঁধাকপির ঘণ্ট, শাকের ঘণ্ট বা কচি মুলোর ঘণ্টে সবজিগুলি ডুমো ডুমো করে কেটে রান্না করা হয়ে থাকে।